b'\n_START_ARTICLE_\nMarko Andriji\xc4\x87\n_START_PARAGRAPH_\nMarko Andriji\xc4\x87 (Kor\xc4\x8dula, 15. stolje\xc4\x87e \xe2\x80\x93\xc2\xa0?, oko 1507.), hrvatski graditelj i klesar._NEWLINE_Marko Andriji\xc4\x87, pripadnik je glasovite kor\xc4\x8dulanske graditeljske i klesarske obitelji Andriji\xc4\x87 ( Andrija Markovi\xc4\x87, Petar Andriji\xc4\x87, Nikola Bla\xc5\xbeev, Josip Markov)._NEWLINE_Sin je klesara Andrije Markovi\xc4\x87a. Oko 1470. godine u Dubrovniku osniva radionicu. Od 1474. godine u dubrova\xc4\x8dkom dominikanskom samostanu gradi prema nacrtima B. Graziana kapelu sv. Vicka. U isto vrijeme sudjeluje na gradnji mosta na Pilama, gradskih vrata u luci, a za Kne\xc5\xbeev dvor radi stubi\xc5\xa1te s ogradom._NEWLINE_Nakon 1480 odlazi u Kor\xc4\x8dulu. Ondje od 1481. do 1482. godine dovr\xc5\xa1ava gradnju zvonika katedrale. Originalnom arhitektonskom koncepcijom Andriji\xc4\x87 je zadivio kor\xc4\x8dulanske stanovnike koji su ga 1485. godine imenovali protomagistrom svih javnih gradnji u Kor\xc4\x8duli-tada gradi kulu Ravelin i gradske zidine. Kor\xc4\x8dulanskim zvonikom Marko Andriji\xc4\x87 je stvorio prototip koji je postao uzor nizu dalmatinskih zvonika- od renesansnog franjeva\xc4\x8dkog zvonika u Hvaru do baroknih zvonika dubrova\xc4\x8dkog i kor\xc4\x8dulanskog kraja. Pretpostavlja se da je konstrukcija Andriji\xc4\x87eve kupole kojom se zaklju\xc4\x8duje zvonik utjecala na Nikolu Firentinca za gradnju kupole \xc5\xa0ibenske katedrale._NEWLINE_1485. godine radi i svoje remek \xe2\x80\x93 djelo- ciborij glavnog oltara kor\xc4\x8dulanske katedrale s prizorima Navje\xc5\xa1tenja. Nakon toga u Dubrovniku radi opremu za samostan Apostola i projektira zvonik franjeva\xc4\x8dkog samostana u Hvaru. Hvarski \xc4\x87e zvonik dovr\xc5\xa1iti njegov brat Vlahu\xc5\xa1a \xe2\x80\x93 Bla\xc5\xbe. Sinovi Marka Andriji\xc4\x87a su: Petar, Josip i Andrija).'